Кухонны посуд пачатку XIV ст. прадстаўлены ў асноўным глінянымі гаршкамі. У гэты час гаршчок мае выразны выступ – рабро – які рабіўся па плечыку посуду. Да рэдкага, калі не сказаць унікальнага, віду кухоннага посуду адносіцца знойдзеная медная патэльня на 4,5 л., якая загінула ў пажары 1335 года. Патэльня доўгі час знаходзілася ва ўжытку. Сведчанне таму – дзесяць заплатак з лістоў медзі на ёй. Больш шырока карысталіся жалезнымі патэльнямі. Дзве такія патэльні сустрэты ў напластаваннях больш ранняга часу.